Η οδηγία 2014/35/ΕΕ δημιουργεί ενιαίες προϋποθέσεις σε ολόκληρη την Ευρωπαϊκή Ένωση (ΕΕ) για την πώληση ηλεκτρολογικού υλικού που προορίζεται να χρησιμοποιηθεί εντός ορισμένων ορίων τάσης. Ισχύει για το ηλεκτρολογικό υλικό που προορίζεται να χρησιμοποιηθεί σε ονομαστική τάση περιλαμβανόμενη μεταξύ 50 και 1 000 V για το εναλλασσόμενο ρεύμα και μεταξύ 75 και 1 500 V για το συνεχές ρεύμα. Η οδηγία καλύπτει όλους τους κινδύνους για την υγεία και την ασφάλεια, διασφαλίζοντας με αυτόν τον τρόπο ότι το ηλεκτρολογικό υλικό χρησιμοποιείται με ασφάλεια και σύμφωνα με τον προορισμό του. Η οδηγία 2014/35/ΕΕ ορίζει τις ευθύνες των κατασκευαστών, των εισαγωγέων και των διανομέων σε ό,τι αφορά την πώληση ηλεκτρολογικού υλικού που προορίζεται για χρήση εντός ορισμένων ορίων τάσης: το σύνολο του ηλεκτρολογικού υλικού που πωλείται στην ΕΕ πρέπει να φέρει τη σήμανση CE, που δείχνει ότι πληροί όλες τις απαιτήσεις ασφαλείας της νομοθεσίας της ΕΕ· πριν λάβει τη σήμανση CE, ο κατασκευαστής πρέπει να πραγματοποιήσει αξιολόγηση ασφαλείας και συμμόρφωσης1, να καταρτίσει τον τεχνικό φάκελο που αποδεικνύει τη συμμόρφωση του υλικού, καθώς και να εκδώσει και να υπογράψει δήλωση συμμόρφωσης ΕΕ· οι εισαγωγείς οφείλουν να ελέγχουν εάν οι κατασκευαστές έχουν διενεργήσει τη διαδικασία αξιολόγησης της συμμόρφωσης ορθά και να ενημερώνουν την αρμόδια για την παρακολούθηση της ασφάλειας αρχή, εάν θεωρούν ότι ο εξοπλισμός δεν πληροί τις ουσιώδεις απαιτήσεις ασφαλείας· η δήλωση συμμόρφωσης ΕΕ και ο τεχνικός φάκελος πρέπει να φυλάσσονται για 10 έτη· οι οδηγίες και οι πληροφορίες ασφάλειας πρέπει να συντάσσονται σε γλώσσα εύκολα κατανοητή από τους τελικούς χρήστες, όπως έχει αποφασίσει η οικεία εθνική αρχή· οι κατασκευαστές και οι εισαγωγείς πρέπει να αναγράφουν τα στοιχεία επικοινωνίας τους στο ηλεκτρολογικό υλικό τους. Επιπλέον, η οδηγία καθορίζει τη διαδικασία που πρέπει να ακολουθούν οι εθνικές αρχές που παρακολουθούν τα ζητήματα ασφαλείας για να εντοπίζουν και να αποτρέπουν την πώληση επικίνδυνου ηλεκτρολογικού υλικού στην ΕΕ. Η τροποποιητική οδηγία (ΕΕ) 2024/2749 αποσκοπεί στην αποφυγή διαταραχών στην εσωτερική αγορά στην περίπτωση έκτακτης ανάγκης διασφαλίζοντας ότι, αφού ενεργοποιηθεί η λειτουργία έκτακτης ανάγκης στην εσωτερική αγορά, όπως ορίζεται στον κανονισμό (ΕΕ) 2024/2747 (τον κανονισμό για κατάσταση έκτακτης ανάγκης της εσωτερικής αγοράς), μέσω μιας εκτελεστικής πράξης που εκδίδεται από το Συμβούλιο της Ευρωπαϊκής Ένωσης, τα εμπορεύματα και οι υπηρεσίες που έχουν χαρακτηριστεί συναφή με την κρίση εμπορεύματα και υπηρεσίες2 μπορούν να διατίθενται στην αγορά όσο πιο γρήγορα γίνεται. Η οδηγία (ΕΕ) 2024/2749 τροποποιεί την οδηγία 2014/35/ΕΕ καθορίζοντας πώς αυτές οι διαδικασίες έκτακτης ανάγκης θα εφαρμόζονται. Μεταξύ άλλων πραγμάτων, οι νέοι κανόνες: υποχρεώνουν τους οργανισμούς αξιολόγησης της συμμόρφωσης να αποδίδουν προτεραιότητα στις αιτήσεις αξιολόγησης της συμμόρφωσης των συναφών με την κρίση προϊόντων έναντι αυτών που δεν είναι· επιτρέπουν στα κράτη μέλη της ΕΕ, κατ’ εξαίρεση και κατόπιν δεόντως αιτιολογημένου αιτήματος, να επιτρέπουν προσωρινά τη διάθεση στην αγορά εξοπλισμού χωρίς τη διεξαγωγή των κανονικών διαδικασιών αξιολόγησης της συμμόρφωσης, όπου η συμμετοχή ενός κοινοποιημένου οργανισμού είναι υποχρεωτική και οι οποίες μπορούν να διασφαλίσουν ότι πληρούνται όλες οι ουσιώδεις απαιτήσεις· επιτρέπουν στις αρμόδιες αρχές των κρατών μελών να τεκμαίρουν ότι εξοπλισμός που κατασκευάζεται σύμφωνα με πρότυπα της ΕΕ, σχετικά ισχύοντα εθνικά πρότυπα ή σχετικά ισχύοντα διεθνή πρότυπα που έχουν αναπτυχθεί από κάποιον εγκεκριμένο διεθνή οργανισμό τυποποίησης, και που έχουν προσδιοριστεί από την Ευρωπαϊκή Επιτροπή ως κατάλληλα για την επίτευξη συμμόρφωσης και εξασφαλίζουν ισοδύναμο επίπεδο προστασίας με εκείνο που παρέχουν τα εναρμονισμένα πρότυπα, συμμορφώνεται με τις οικείες ισχύουσες ουσιώδεις απαιτήσεις· δίνουν στην Επιτροπή τη δυνατότητα να θεσπίζει, μέσω εκτελεστικών πράξεων, κοινές προδιαγραφές στις οποίες θα μπορούν να βασίζονται οι κατασκευαστές προκειμένου να επωφεληθούν από το τεκμήριο συμμόρφωσης με τις ισχύουσες ουσιώδεις απαιτήσεις (οι εκτελεστικές πράξεις με τις οποίες θεσπίζονται οι εν λόγω κοινές προδιαγραφές παραμένουν σε ισχύ καθ’ όλη τη διάρκεια της λειτουργίας έκτακτης ανάγκης στην εσωτερική αγορά).